
După 1989 a fost o practică larg răspândită ca politicienii noștri să adune noi 
diplome, noi titluri academice, pentru a-și cosmetiza CV-ul și a beneficia de 
avantaje în carieră, inclusiv de ordin material. 


Obţinerea titlului de "doctor" în orice domeniu presupune abilităţi specifice 
muncii de cercetare, un bogat bagaj de cunoștințe de specialitate și multă 
inteligenţă creativă. Adică un pachet complex de factori care se situează foarte 
departe de posibilitățile reale ale unor cetăţeni totuși mediocri, însă deciși să se 
pricopsească din politică. 


În atari condiţii, problema reală este nu cine și-a plagiat lucrarea de doctorat, ci 
mai degrabă cine NU a făcut-o. De aici și supărarea unor politicieni ca Nicolae 
Ciucă, spre exemplu. Ei zic așa: "Dom'le, în perioada aia exista o practică larg 
răspândită să folosim pasaje întregi din studii științifice fără să le cităm. Da, 
recunoaștem, se fura în draci. Dar aproape toți o făceau. De ce să picăm 
tocmai noi de proști?!" 


Directiva "toleranţă zero” faţă de plagiat impusă de Klaus lohannis a rămas doar 
o amintire atunci când în spaţiul public au apărut acuzaţii legate de liberalii Bode 


și Ciucă. Fostul ministru Sorin Cîmpeanu, pus la rându-i la insectarul cu 
plagiatori, a marșat pe ideea că ar trebui șterse cu buretele toate 
matrapazlâcurile de până acum, ca să pornim de la un moment T-zero al 
furturilor intelectuale. 


Daniel David, rectorul UBB Cluj, spune că nu vede o posibilitate reală ca toate 
tezele de doctorat să fie verificate, însă subliniază că fiecare caz “trebuie tratat 
transparent și cu celeritate, nu ascuns sub preș. 


De aici încolo intervine hazardul. Subiectivismul. Norocul sau ghinionul. Poţi 
rămâne binemersi într-o funcție publică având "onoarea nepătată” doar pentru 
că un jurnalist ca Emilia Șercan nu a avut încă timp sau chef să-ţi studieze 
lucrarea de doctorat. În occidentul civilizat, se întâmplă ca unii politicieni chiar să 
avanseze în carieră după un plagiat dovedit. Cum ar fi cazul Ursulei von der 
Leyen, a cărei lucrare a fost copiată în proporţie de 40%. Însă "fără intenţie”, 
după cum au pretins așa-zișii anchetatori. Pur și simplu dintr-o mică eroare. 


Pusă pe un adevărat piedestal de presa mainstream și ONG-urile afiliate, Emilia 
Șercan face în realitate o muncă de jurnalist necalificat. Merge în biblioteci, 
depune cereri de studiere a tezelor de doctorat, le scanează, apoi le supune 
verificării cu ajutorul unui soft specializat. Nimic "Wow/!”. Imaginea de eroină a 
luptei cu "hoţii din mediul politic” a fost amplificată de încercările disperate ale 
unora ca generalul Ciucă de a demonstra că nici ustoroi n-au mâncat, nici gura 
nu le miroase (în ciuda evidenţelor). 


Pe de altă parte, cel mai recent scandal cu Adrian Cioroianu și Emilia Şercan 
drept protagoniști a scos în prim-plan arma teribilă de care dispune jurnalista în 
mod discreţionar: posibilitatea de a-și selecta după bunul plac viitoarele victime, 
dintr-un bazin foarte larg, în funcție de preferințele politice sau de altă natură ale 
dumneaei. 


Pentru a nu fi suspectată că face jocurile unor anumite persoane, aripi din 
partide sau servicii secrete, jurnaliști ca Șercan ar trebui să expună public 
criteriile folosite în selectarea politicienilor aflaţi sub lupă. Mai mult, ar trebui să 
comunice și cazurile (foarte puţine, probabil) în care cei vizaţi au ieșit basma 
curată. 


În caz contrar, opinia publică va rămâne cu senzaţia că eroina Șercan seamănă 
ca două picături de apă cu eroina Kovesi. 

